section_heading: Prvi svjetski rat i razdoblje Kraljevine Jugoslavije
paragraph_text: Idila je trajala sve do početka 1914. godine, a onda počinje novi val iseljavanja, smrt, bolest (španjolska groznica) i glad. Propašću Carevine i dolaskom Kraljevine Jugoslavije pokušalo se zadržati istu razinu gospodarstva, ali zbog diktature velikosrpske politike i čestih štrajkova ekonomija je lagano propadala. Preko Povjerenstva Hrvatskog Kulturnog Društva Napredak distribuirala se "Danica'' i ostali hrvatski tisak sve do 1926., kada je definitivno zabranjen. Prve organizirane športske aktivnosti u Johovcu organizirane su u Športskog društva "Sokol" osnovanog 1933. godine. Selo je izgradilo novu crkvu 1933. na brijegu zvanom Vrisike. 1933. godine zbog velike poplave rijeka Bosna je izmijenila svoj tok tako da se značajno približila selu. Veliki dio Johovačkog polja od tada se nalazi na suprotnoj strani. To je otežavalo obradu, pa su vremenom mnogi mještani zanemarili svoja imanja. To je bio naš prvi veliki gubitak teritorija koji se i danas nastavlja.